text: БГФМА представи резултатите от проучване за ползването на ФМ услуги в България – facilities.bg – списание ФАСИЛИТИС – b2b изданието за фасилити мениджмънт
  БГФМА представи резултатите от проучване за ползването на ФМ услуги в България
  09.10.2018 facilities
  На специално организирана бизнес закуска на 9 октомври, Управителният съвет на Българската фасилити мениджмънт асоциация (БГФМА) представи пред медиите резултатите от маркетингово проучване за ползването на ФМ услуги в България.
  Изследването е проведено сред ФМ компании в периода май-юли 2018 г. чрез онлайн анкета и е част от проекта "Национално проучване за ползване на ФМ услуги". Арх. Валери Левиев, член на УС на БГФМА и ръководител на работната група по проекта, изнесе интересни данни, а именно, че фирмите, взели участие в проучването, осигуряват фасилити услуги на различен тип сгради, но в най-голяма степен сключените договори са с жилищни, индустриални и офис сгради. Обслужваните офис сгради, макар и не най-многобройни като клиенти представляват най-голяма площ (средно близо 176 000 кв. м), която бива обслужвана от фасилити мениджмънт компаниите, докато жилищните са около 15,2% спрямо офисните. Последните са в по-голямата си част концентрирани в София. Това от своя страна говори за предоставяне на една високо професионална услуга, обвързана с постоянно качество и контрол, изискващо качествен персонал, намирането на който се явява една от проблемните зони в бранша.
  В съотношение превантивни към реактивни дейности, предоставяни от компаниите може да се обобщи, че макар и с малко, доминират превантивните – 52% към 48%.
  Разглеждайки прилаганите стандарти от компаниите, може да се обобщи, че към момента няма категорично предпочитание към даден стандарт. Що се отнася до събиране на обратна връзка от клиентите, то преобладаваща част от лицата (86,7%) споделят, че това се случва поне веднъж годишно, посочват от БГФМА.
  Съществена характеристика за развитието на инвестиционния пазар у нас е отговорът на повече от половината респонденти (56,7%), които посочват, че сключват договор за ползване на ФМ услуги след започване на експлоатация на сградата. Значителна ефективност и оптимизирането на разходите при експлоатацията на сградата би настъпила, ако ФМ компаниите влязат в ролята на консултант – преди или поне по време на строителството, отбелязват от БГФМА. Същевременно, от асоциацията посочват, че изследваните лица познават добре дейностите и услугите, предоставяни от БГФМА – това са отговорили 86,7% от запитаните.
  ← Търсенето на индустриални и логистични имоти в ЕМЕА се е повишило с 50% през първата половина на годината